Удалося даведацца, што ён быў злоўлены ў раёне Гродна напярэдадні першай імперыялістычнай вайны. Прыкладна ў той жа час недалёка ад вёскі Навасёлкі Скідзельскага раёна вылавілі асятра вагой каля 90 кг. Апошні падобны выпадак адбыўся 2 ліпеня 1927 года. Рыбіна важыла 96 кг 400 г і дасягала ў даўжыню 2,67 м. У далейшым асятры ў Нёмане не лавіліся, але ў раку заплывалі. Бачылі іх у 1930-40-х гг. нават у прытоках Нёмана - Віліі і Шчары. Вясной 1949 года пасля вялікай паводкі рыбакі з вёскі Гожа Гродзенскага раёна назіралі, як у плыўную сетку трапіў асётр, але хутка разарваў путы і пайшоў. У 1952 годзе рыбакам з вёскі Беражаны Карэліцкага раёна недалёка ад вёскі Сіняўкі трапілася ў невад рыба каля 2 метраў даўжынёй, парвала яго і знікла. Такую рыбіну яны ніколі не бачылі і не ведалі яе назвы, але сярод малюнкаў прадстаўнікоў іхтыяфаўны ўказалі на асятра. Гэта была апошняя сустрэча з асятром на Нёмане.